Miljoene vir Marilyn Monroe se ‘Happy Birthday’-rok | Maroela Media
Miljoene vir Marilyn Monroe se ‘Happy Birthday’-rok
Marilyn Monroe in die ikoniese rok
Die rok wat Marilyn Monroe aangehad het toe sy “Happy Birthday” aan pres. John F Kennedy gesing het, is pas vir ŉ wêreldrekordbedrag op ŉ veiling in Los Angeles verkoop.
Julien’s Auctions het gesê die ikoniese rok is Donderdag aan Ripley’s Believe It or Not vir $4,8 miljoen (R68,4 miljoen) verkoop. Dit is die duurste rok wat nog ooit op ŉ veiling verkoop is.
Die maatskappy het in ŉ persverklaring gesê die aktrise het die rok, deur Hollywood-ontwerper Jean Louis, op 19 Mei 1962 aangehad vir Kennedy se 45ste verjaarsdagviering by die Madison Square Garden in New York.
Die vleeskleurige rok het meer as 2 500 kristalle en 6 000 glaskristalle wat per hand vasgewerk is. Die rok was só noupassend, dat sy in die rok vasgewerk moes word, wat haar verskyning op die verhoog voor 1 500 persone vertraag het.
Monroe het aanvanklik ongeveer $12 000 vir die rok betaal en dit is 37 jaar later, in 1999, vir $1,27 miljoen verkoop by Christie’s.
Die rok was een van 1 300 persoonlike items uit die Marilyn Monroe-versameling wat Julien’s Auctions verkoop het.
Monroe se passievolle weergawe van die verjaarsdagliedjie is sedertdien al herhaaldelik uitgesaai.
Sy is ŉ paar maande later, op 5 Augustus, in die ouderdom van 36 dood gevind. Die staatsaanklaer se kantoor het bevestig sy het ŉ oordosis slaappille ingekry.
Marilyn Monroe Foto: Juliens Auctions
[Foto’s] Reuse happies vir die kleinste mensies